বিদ্যুৎস্পৃষ্টের ঘটনার যেন পুনরাবৃত্তি না হয়! পুজোয় ওসিদের একগুচ্ছ নির্দেশ লালবাজারের কর্তাদের

কলকাতা: পুজোর মুখে বাড়তি তৎপর কলকাতা পুলিশ (Kolkata Police)। মঙ্গলবার শহর কলকাতার নানান জায়গায় জমা জলে বিদ্যুৎস্পৃষ্ট হয়ে ৮ জনের মৃত্যু হয়েছে। সেই ঘটনার পুনরাবৃত্তি যাতে না হয়, তাই গুরুত্বপূর্ণ বৈঠক করলেন লালবাজারের কর্তারা (Lalbazar Officers)। সাধারণ মানুষের সুরক্ষার কথা মাথায় রেখে প্রত্যেকটি থানার ওসিকে দেওয়া হল একাধিক নির্দেশ। শহরের কোথাও যেন খোলা তার অরক্ষিত অবস্থায় পড়ে না থাকে। বৈঠকে প্রত্যেকটি থানার ওসিকে লাল বাজারের কর্তাদের থেকে এমনই নির্দেশ পেলেন।

পুজোর মুখে বুধবার বৈঠকে বসেন লালবাজারের কর্তারা। চলতি বছর পুজোর প্রায় প্রত্যেক দিনেই ভারী বৃষ্টির আশঙ্কা রয়েছে। ভারী বৃষ্টি হলে ফের মঙ্গলবারের বিপর্যয় হানা দিতে পারে শহরে। তাই সাধারণ মানুষের সুরক্ষার স্বার্থে প্রতিটি থানা এলাকায় খোলা তারের সন্ধানে তল্লাশি শুরু করার নির্দেশ দেন কর্তারা। আর তাঁদের কথাকে মান্যতা দিয়েই সমস্ত থানা এলাকায় খোলা তারের সন্ধানে তল্লাশি শুরু করেছেন পুলিশ আধিকারিকরা। কোনও ল‌্যাম্পপোস্ট যাতে কেউ তড়িদাহত না হন, সেই ব‌্যাপারেও নজর রাখছে পুলিশ। সিইএসসি-র সঙ্গেও আলোচনা করছে লালবাজার।

আরও পড়ুন: পর পর নিম্নচাপ! পুজোয় দুর্যোগের পূর্বাভাস

প্রতিপদের দিন থেকেই শহরে ঠাকুর দেখতে ভিড় জমাচ্ছেন দূর দুরান্ত থেকে আসা মানুষজন। এমনকি দ্বিতীয়ার দিন বৃষ্টি (Heavy Rain) মাথায় নিয়েই ঠাকুর দর্শনে বেরিয়ে পড়েছিলেন হুজুগে মানুষজন। অন্যান্য দিনে ভিড় যে আরও বাড়বে তেমনই আশঙ্কা করা হচ্ছে। আর এই ভিড় সামাল দিতে পথে নেমেছে পুলিশ।
পুজোয় সকল পুলিশকর্মী ও আধিকারিককে রেনকোট ও ছাতা নিয়ে ডিউটি করার নির্দেশ দেওয়া হয়েছে। পুজোয় জল জমলে সেই জল দ্রুত নামানোর জন্য ওয়ার্ড স্তরে পুরসভার সঙ্গে যোগাযোগ রাখছে থানাগুলি।

প্রত্যেক থানার ওসিরা লালবাজারের কর্তাদের তরফে নির্দেশ পেয়েছেন, পুজোয় দূর দুরান্ত থেকে ঠাকুর দেখতে আসা মানুষজনের নিরাপত্তা নিশ্চিত করতে হবে। মহিলাদের নিরাপত্তার জন্য পিকেটে থাকবেন মহিলা পুলিশকর্মীরা। পুজোয় কলকাতায় টহল দেবে মহিলা টিম উইনার্স। ৬০টির বেশি ওয়াচ টাওয়ার থেকে পুলিশ নজরদারি চালাবে। কয়েকশো সিসিটিভি বসানো হবে।

দেখুন অন্য খবর

The post বিদ্যুৎস্পৃষ্টের ঘটনার যেন পুনরাবৃত্তি না হয়! পুজোয় ওসিদের একগুচ্ছ নির্দেশ লালবাজারের কর্তাদের first appeared on KolkataTV.